Kynsin hampain palvelujen puolesta

Peukalokynteni alkoivat halkeilla. Ne halkesivat vaakasuoraan niin kuin kehnojen kenkien irvistävät iltit. Kun parannusta ei näkynyt, menin loppukesästä apteekkiin kysymään jotain ainetta. Sieltä neuvottiin menemään lääkäriin. Soitinkin saman tien. Näppäilin numeroita pikavauhtia eteneviin kysymyksiin. Jossain kohtaa naisääni taisi sanoa, että he ottavat yhteyttä. Taisi olla myös niin, että sama nainen kertoi, että puheluni nauhoitetaan, koska minun asiani on hänelle tärkeä. Nimeään hän ei kertonut. Huojentuneena suljen puhelimen ja jäin odottamaan luvattua soittoa. Toki se sieltä tulee, kun kuuntelevat nauhoituksen.

Nyt on kolme kuukautta kulunut, ja mietin mitä on tapahtunut, kun soittoa ei kuulu. En ole tohtinut perään kysellä. Lehdet ovat täynnä juttuja, joissa kerrotaan, kuinka kiireistä ja väsynyttä henkilökunta on koronan vuoksi. Heillä on tärkeämpää tekemistä. Minä kyllä pärjään ilman peukalokynsiä.

Henkilökunnan väsyminen on helppo uskoa. Lähes joka ilta televisiossa oman väkensä edunvalvoja Paavola jaksaa väsymättä tätä todistaa. Hänellä on myös aina valmis ratkaisu väsymisen poistoon. Pitää saada lisää palkkaa. Tuota ratkaisua hetken ihmettelin, mutta kyllä sekin alkoi vaikuttaa järkeen käyvältä.Yritysmaailman puoleltahan tiedämme, että mitä isompi on palkka sitä keveämmät ovat työt. Voisiko lihavampi lompsa keventää taakkaa myös kuntasektorilla?

Kuinkahan suuri palkankorotus tarvitaan, jotta ei joudu kolmea kuukautta odottamaan soittoa? Huolestuttavaa on, jos tilanne on yhtä paha heillä, jotka odottavat vakavampaa operaatiota kuin kynsien fiilaus. Voi olla, etten tumpelona osannut oikein näpytellä kännykkääni ja sen vuoksi soittoni ei mihinkään tallentunut. Vakavasti olen kuitenkin jo pitkään miettinyt, kuinka suuri joukko on muita yhtä avuttomia. Epäonnistunut soittoyritys lääkäriin, kuntaan, pankkiin, vakuutusyhtiöön tai sähköyhtiöön jää pelkäksi hiljaiseksi kiroamiseksi tai nyrkin puristamiseksi, joka ei koskaan mene soittokohteen tietoon. Suljemme neuvottomina ja voimattomina puhelimen.

Jos palvelujen saatavuus halutaan todella varmistaa, keskeisin edellytys on, että asiakas saa yhteyden sinne, mistä hän palvelua haluaa. Tästä monen muun tärkeän asian ohella on kyse myös aluevaaleissa.

Antti Leinikka, keskustapuolue

yksi ehdokkaista